ส่วนที่ 1

ข้อมูลสรุป

รายงานของคณะผู้บริหาร

ราคาเชื้อเพลิงที่พุ่งสูงขึ้นประกอบกับวิกฤติเศรษฐกิจโลกได้ทำให้ความต้องการในตลาดของปี 2551
ลดต่ำลง แม้ต้องเผชิญกับปีที่ยากลำบาก ปูนซีเมนต์นครหลวงยังคงรักษาผลกำไรไว้ในระดับที่น่าพอใจ

ในปี 2551
เศรษฐกิจโลกต้องประสบกับวิกฤติทางการเงินซึ่งส่งผลกระทบไปทั่วโลกอย่างรวดเร็วประเทศไทยก็ได้รับผลกระทบดังกล่าวด้วยเช่นกัน
ตั้งแต่ช่วงกลางปีเป็นต้นมา
ภาคการก่อสร้างเริ่มตกอยู่ในภาวะชะลอตัวเช่นเดียวกับภาคธุรกิจโดยรวม

สภาวะดังกล่าวได้ส่งผลกระทบโดยตรงต่ออุตสาหกรรมปูนซีเมนต์อย่างมาก
อีกทั้งความไม่แน่นอนทางการเมืองที่ดำเนินไปอย่างต่อเนื่องยังส่งผลต่อความมั่นใจของทั้งผู้ผลิต
ผู้ให้บริการและผู้บริโภค

นอกเหนือจากโครงการขยายเส้นทางรถไฟฟ้าสายสีแดงที่ได้ผู้รับเหมาดำเนินการแล้ว
โครงการสาธารณูปโภคอื่นที่สำคัญๆ ไม่สามารถดำเนินการได้ตามเป้าหมายที่วางไว้
โดยมีสาเหตุหลักมาจากสถานการณ์ทางการเมืองที่ไม่เอื้ออำนวยและเมื่อผู้บริโภคตัดสินใจชะลอการใช้จ่ายเงินออกไป
ธุรกิจอสังหาริมทรัพย์จึงได้รับผลกระทบอย่างหนัก

ยอดขายปูนซีเมนต์ในประเทศไทยลดลงเฉลี่ยร้อยละ 10
ปูนซีเมนต์นครหลวงสามารถรักษาส่วนแบ่งตลาดไว้ได้โดยมียอดขายที่ลดลงในอัตราเดียวกัน
นอกจากนี้ราคาขายปูนซีเมนต์ที่มีการปรับตัวขึ้นตลอดทั้งปี
ได้สะท้อนต้นทุนการผลิตที่ได้รับผลกระทบจากต้นทุนด้านพลังงานที่ได้มีการปรับตัวขึ้นอย่างรุนแรง

จากการคาดคะเนว่าวิกฤติเศรษฐกิจยังคงจะส่งผลกระทบไปถึงปี 2552
ปูนซีเมนต์นครหลวงจึงได้มีการปรับใช้มาตรการลดค่าใช้จ่ายเพื่อรักษาผลกำไรและกระแสเงินสด
และมีการปรับลดงบประมาณการลงทุนในโครงการที่สำคัญต่างๆ
ควบคู่ไปกับการเพิ่มประสิทธิภาพของฝ่ายขาย ฝ่ายจัดส่ง
และทีมงานบริการสนับสนุนด้านเทคนิคให้ยังคงเพิ่มคุณค่าให้แก่ลูกค้าของเราด้วยสินค้าและบริการที่มีคุณภาพดีเยี่ยมเช่นเคย

บริษัทได้ทำการพัฒนาสายธุรกิจคอนกรีตผสมเสร็จและอะกรีเกตอย่างต่อเนื่อง
นอกจากนั้นยังได้ดำเนินการตามยุทธศาสตร์ด้านพลังงานที่วางไว้
โดยได้ดำเนินการก่อสร้างโรงงานคัดแยกพลังงานทดแทนของจีโอไซเคิลแล้วเสร็จ
และเปิดตัวโครงการนำความร้อนเหลือใช้จากขบวนการผลิตกลับมาใช้ผลิตกระแสไฟฟ้า (Waste
Heat Recovery - WHR)
ซึ่งจะช่วยให้บริษัทสามารถผลิตกระแสไฟฟ้าสำหรับใช้ภายในโรงงานได้จากเตาเผาสองหน่วยที่ใหญ่ที่สุดของบริษัท
ปูนซีเมนต์นครหลวง
มุ่งมั่นที่จะเป็นผู้นำในด้านอาชีวอนามัยและความปลอดภัยควบคู่ไปกับการรักษาสิ่งแวดล้อม โดยในปี
2551 ปูนซีเมนต์นครหลวงได้พัฒนามาตรการต่างๆ ในด้าน
อาชีวอนามัยและความปลอดภัยในการทำงานและยังเป็นหนึ่งในบริษัทจำนวนไม่มากที่ได้รับการรับรองการปฏิบัติตามเกณฑ์มาตรฐานของกรมโรงงานอุตสาหกรรมว่าด้วยการแสดงความรับผิดชอบของโรงงานอุตสาหกรรมต่อสังคม
(CSR-DIW)

นอกจากนั้น
ปูนซีเมนต์นครหลวงยังได้สมัครเข้าร่วมโครงการฉลากคาร์บอนของสถาบันสิ่งแวดล้อมไทย
ซึ่งมีความเป็นไปได้มากว่า
ปูนซีเมนต์นครหลวงจะเป็นกลุ่มบริษัทแรกในประเทศไทยที่ได้รับฉลากคาร์บอนภายในไตรมาสแรกของปี
2552
นับเป็นข้อพิสูจน์ถึงความห่วงใยของเราที่มีต่อสิ่งแวดล้อมและการพัฒนาเพื่อสังคมไทยที่ดีกว่าอย่างแท้จริง

โดยรวมแล้ว ถึงแม้สภาพเศรษฐกิจที่เลวร้ายจะทำให้บริษัทจะมียอดขายลดลงร้อยละ 7
เมื่อเปรียบเทียบกับปี 2550 และส่งผลให้บริษัทมีรายได้ก่อนหักดอกเบี้ยและภาษี 4,583 ล้านบาท
หรือต่ำกว่าปี 2550 อยู่ร้อยละ 2 กำไรสุทธิ 3,173 ล้านบาท ลดลงจากปี 2550 ร้อยละ 2 ทั้งนี้
อัตรากำไรสุทธิได้เพิ่มขึ้นเป็นร้อยละ 15 จากอัตราร้อยละ 14 ในปี 2550

สู่ปี 2552:

เป็นที่แน่นอนว่าปี 2552 จะเป็นปีที่ยากลำบากสำหรับทุกภาคธุรกิจของประเทศไทย
แม้สถานการณ์ทางการเมืองมีแนวโน้มที่จะกลับสู่ภาวะปกติในระดับหนึ่ง
แต่ผลกระทบจากวิกฤติการณ์เศรษฐกิจโลกก็มีแนวโน้มที่จะขยายตัวเต็มที่เช่นเดียวกัน

อย่างไรก็ตาม
ปูนซีเมนต์นครหลวงมีความตั้งใจอย่างแน่วแน่ที่จะพลิกวิกฤติในครั้งนี้ให้เป็นโอกาสในการปรับปรุงประสิทธิภาพในการดำเนินธุรกิจขององค์กรให้แข็งแกร่ง
และพัฒนาคุณภาพของบริการให้ดียิ่งขึ้นควบคู่ไปกับความมุ่งมั่นในด้านความรับผิดชอบต่อสังคมและการพัฒนาอย่างยั่งยืน

ฟิลิป อาร์โต้

ประธานคณะผู้บริหาร

(ผู้ลงทุนควรอ่านรายละเอียดข้อมูลในส่วนที่ 2 และส่วนที่ 3 ก่อนการตัดสินใจลงทุน)